Kommentti: Työttömyysluvut valehtelevat – jo 40 000 ”töissä” ilman palkkaa

Työttömyystukien varassa työtä tekevät eivät ole työllisiä, kirjoittaa Teemu Muhonen.

Suomessa oli marraskuun lopussa 330 000 työnhakijaa, kertovat työ- ja elinkeinoministeriön tilastot. Jos luku kuulostaa jonkun mielestä suurelta, totuus työttömien määrästä on vielä karumpi.

Satojen tuhansien työttömien työnhakijoiden lisäksi noin 130 000 suomalaista oli marraskuussa te-toimistojen ”työllistymistä edistävissä palveluissa”.

Yli puolet heistä kouluttautui työttömyysetuuksien avulla, mutta lähes 40 000 teki töitä pelkkien tukien varassa. He eivät siis olleet palkkatöissä, mutteivät myöskään olleet virallisten tilastojen mukaan työttömiä.

Kuntouttava työtoiminta voi olla työtä tai ristikoiden täyttämistä

Vajaat 40 000 tilastokummajaista ovat viranomaiskielellä ”aktivoituja” työttömiä. Heistä 24 000 on kuntouttavassa työtoiminnassa ja loput työkokeilussa.

Kuntouttavaan työtoimintaan osallistuva voi tehdä kunnille ja yhdistyksille normaaleja työtehtäviä esimerkiksi kirjastossa, pesulassa tai vanhustentalolla, mutta palkinnoksi hän saa ainoastaan 9 euron päivittäisen kulukorvauksen työttömyystuen päälle.

Toisinaan kuntouttava työtoiminta voi taas olla pelkkää ristikoiden täyttämistä.

Työkokeilu puolestaan suoritetaan yleensä yksityisen sektorin yrityksessä. Palkaton kokeilu kestää enintään 12 kuukautta.

Palkattomaan työhön pakotetaan sanktioiden uhalla

”Työllistämistä edistäviä palveluita” on usein kritisoitu siitä, että suurimmassa osassa tapauksista ne eivät johda työllistymiseen vaan mahdollistavat kunnille ja yrityksille ilmaistyön teettämisen.

Kuntouttavasta työtoiminnasta tai työkokeilusta kieltäytyminen voi johtaa työttömyysetuuksien menettämiseen, joten käytännössä osallistuminen on pakollista.

Toisaalta kuntouttavan työtoiminnan ja työkokeilun järjestäminen voi myös maksaa kunnille ja yrityksille merkittäviä summia, ja toisinaan työkokeilu voi johtaa työllistymiseen.

Kyselytutkimusten perusteella osa työttömistä kokee kuntouttavan työtoiminnan mielekkäänä ja osa ahdistavana pakkotyönä.

Palkkatuki korvataan palkattomuudella – tilastot kaunistuvat

Oli palkattomista töistä mitä mieltä tahansa, selvää on, että työttömyysturvan varassa työskentelevät eivät ole työllisiä.

Osa te-palveluihin sijoitetuista 130 000 suomalaisesta sen sijaan on oikeasti töissä. Esimerkiksi palkkatuella työllistettyjä, kunnollista palkkaa saavia oli vajaat 23 000 eli hieman vähemmän kuin kuntouttavaan työtoimintaan osallistuvia.

Vielä marraskuussa 2011 tilanne oli päinvastainen, sillä silloin tukitoimenpiteillä työllistettyjä oli 34 000 ja kuntouttavaan työtoimintaan osallistui alle 10 000 työtöntä.

Korvaamalla palkkatuettua työtä palkattomalla työtoiminnalla valtio lyö kaksi kärpästä yhdellä iskulla: se säästää palkkatukimenoissa ja siivoaa samalla pitkäaikaistyöttömiä pois virallisista työttömyystilastoista.

Siivouksen kohteeksi joutuvien työttömien kannalta kehitys ei valitettavasti ole yhtä mieluisaa.

Oikaisu 12.22: Jutussa luki aiemmin, että 3 000 työtöntä oli työelämävalmennuksessa. Todellisuudessa he olivat työhönvalmennuksessa, jossa ei olla töissä.